«Ուզում եմ դիմել Հայաստանին՝ եթե խաղաղ ճանապարհով վերադարձնեք ձեզ չպատկանող տարածքները, ապա կկարողանաք միանալ Թուրքիա-Վրաստան-Ադրբեջան դաշինքին։ Մենք ոչ մեկի նկատմամբ ոխ չենք պահում, բայց Ադրբեջանի յուրաքանչյուր թիզ հողը մեզ համար թանկ է, եւ այդ հողերը անպայման պետք է ազատագրվեն»,- հայտարարել է Դավութօղլուն Բաքվից, որտեղ գտնվում է պաշտոնական այցով: Ադրբեջանի դիվանագիտական ակադեմիայում ունեցած ելույթի ժամանակ Թուրքիայի վարչապետն ասել է, թե եւս մեկ անգամ ընդգծում է, որ Թուրքիան կլինի Ադրբեջանի կողքին այնքան, որքան պետք է, մինչեւ «ադրբեջանական տարածքների ամբողջական վերադարձը»: Ադրբեջանական APA գործակալության փոխանցմամբ` Ալիեւի հետ հանդիպման ժամանակ Դավութօղլուն վերահաստատել է Թուրքիայի անվերապահ աջակցությունը Ադրբեջանին ԼՂ խնդրում: Նա ասել է, թե Ադրբեջանի տառապանքների պատճառը սեփական տարածքների կորստի հետեւանքն է եւ հայտարարել, որ աշխարհում բազմաթիվ խնդիրների լուծման հիմնական սկզբունքը տարածքային ամբողջականության նկատմամբ հարգանքն է: «Մենք մեկ մոր երկու զավակներ ենք»,- հայր Ալիեւի խոսքերն է մեջբերել Թուրքիայի վարչապետը կրտսեր Ալիեւի հետ հանդիպման ժամանակ: